
[bookmark: TextBodyBegin]Europski parlament,
–	uzimajući u obzir opći proračun Europske unije za financijsku godinu 2022.[footnoteRef:1], [1:  	SL L 45, 24.2.2022.] 

–	uzimajući u obzir konsolidiranu godišnju računovodstvenu dokumentaciju Europske unije za financijsku godinu 2022. (COM(2023)0391 – C9‑0257/2023)[footnoteRef:2], [2:  	SL C, C/2023/2, 12.10.2023.] 

–	uzimajući u obzir godišnje izvješće Europskog nadzornika za zaštitu podataka za 2022.,
–	uzimajući u obzir godišnje izvješće Revizorskog suda o izvršenju proračuna za financijsku godinu 2022., s odgovorima institucija[footnoteRef:3], [3:  	SL C, C/2023/103, 4.10.2023.] 

–	uzimajući u obzir izjavu o jamstvu[footnoteRef:4] u pogledu pouzdanosti računovodstvene dokumentacije te zakonitosti i pravilnosti temeljnih transakcija koju je u skladu s člankom 287. Ugovora o funkcioniranju Europske unije Revizorski sud podnio za financijsku godinu 2022., [4:  	SL C, C/2023/112, 12.10.2023.] 

–	uzimajući u obzir članak 314. stavak 10. te članke 317., 318. i 319. Ugovora o funkcioniranju Europske unije,
–	uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012[footnoteRef:5], a posebno njezine članke 59., 118., 260., 261. i 262., [5:  	SL L 193, 30.7.2018., str. 1.] 

–	uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ, a posebno njezin članak 54.,
–	uzimajući u obzir članak 100. Poslovnika i Prilog V. Poslovniku,
–	uzimajući u obzir mišljenje Odbora za građanske slobode, pravosuđe i unutarnje poslove,
–	uzimajući u obzir izvješće Odbora za proračunski nadzor (A9‑0086/2024),
1.	daje razrješnicu Europskom nadzorniku za zaštitu podataka za izvršenje proračuna za financijsku godinu 2022.;
2.	iznosi svoje primjedbe u Rezoluciji u nastavku;
3.	nalaže svojoj predsjednici da ovu Odluku i Rezoluciju, koja je njezin sastavni dio, proslijedi Europskom nadzorniku za zaštitu podataka, Europskom vijeću, Vijeću, Komisiji, Revizorskom sudu, Sudu Europske unije, Europskom ombudsmanu i Europskoj službi za vanjsko djelovanje te da ih da na objavu u Službenom listu Europske unije (serija L).

[bookmark: _Toc161842268]2. Rezolucija Europskog parlamenta od 11. travnja 2024. s primjedbama koje su sastavni dio Odluke o razrješnici za izvršenje općeg proračuna Europske unije za financijsku godinu 2022., dio IX. – Europski nadzornik za zaštitu podataka (2023/2138(DEC))
Europski parlament,
–	uzimajući u obzir svoju Odluku o razrješnici za izvršenje općeg proračuna Europske unije za financijsku godinu 2022., dio IX. – Europski nadzornik za zaštitu podataka,
–	uzimajući u obzir članak 100. Poslovnika i Prilog V. Poslovniku,
–	uzimajući u obzir mišljenje Odbora za građanske slobode, pravosuđe i unutarnje poslove,
–	uzimajući u obzir izvješće Odbora za proračunski nadzor (A9‑0086/2024),
A.	budući da u kontekstu postupka davanja razrješnice tijelo nadležno za davanje razrješnice želi istaknuti da je posebno važno nastaviti jačati demokratski legitimitet institucija Unije s pomoću veće transparentnosti i odgovornosti te uvođenjem koncepta izrade proračuna utemeljenog na uspješnosti i dobrog upravljanja ljudskim resursima;
B.	budući da je zaštita podataka jedno od temeljnih prava zaštićeno europskim pravom i utvrđeno člankom 8. Povelje Europske unije o temeljnim pravima;
C.	budući da je člankom 16. Ugovora o funkcioniranju Europske unije predviđeno da usklađenost s pravilima koja se odnose na zaštitu pojedinaca, u pogledu obrade njihovih osobnih podataka, podliježe kontroli neovisnog tijela;
D.	budući da je Uredbom (EU) 2018/1725 predviđena uspostava neovisnog tijela, Europskog nadzornika za zaštitu podataka („EDPS”), odgovornog za zaštitu i jamčenje prava na zaštitu podataka i privatnost te zaduženog za osiguravanje da institucije, tijela, uredi i agencije Unije prihvaćaju snažnu kulturu zaštite podataka;
E.	budući da EDPS izvršava svoje funkcije u bliskoj suradnji s drugim tijelima za zaštitu podataka kao dio Europskog odbora za zaštitu podataka (EDPB) i služi javnom interesu vodeći se načelima nepristranosti, integriteta, transparentnosti i pragmatizma;
F.	budući da je EDPS do 13. studenoga 2022. delegirao ovlasti dužnosnika za ovjeravanje direktoru, a kasnije i voditelju uprave u skladu s dokumentom u kojem se opisuju zadaće i odgovornosti u pogledu proračuna i uprave EDPS-a predviđenim u skladu s člankom 72. stavkom 2. Uredbe (EU, Euratom) 2018/1046 Europskog parlamenta i Vijeća, dok funkciju računovodstvenog službenika EDPS-a izvršava računovodstveni službenik Komisije u skladu s Odlukom Europskog nadzornika za zaštitu podataka od 1. ožujka 2017.;
1.	konstatira da je proračun EDPS-a obuhvaćen naslovom 7. VFO-a „Europska javna uprava”, koji je 2022. iznosio ukupno 11,6 milijardi EUR, tj. 5,9 % potrošnje proračuna Unije; primjećuje da je proračun EDPS-a činio 0,17 % odobrenih sredstava iz naslova 7. VFO-a;
2.	konstatira da je Revizorski sud u godišnjem izvješću za financijsku godinu 2022. ispitao uzorak od 60 transakcija u području „Uprava”, isto koliko i za 2021.; nadalje konstatira da Revizorski sud navodi da administrativni rashodi obuhvaćaju rashode za ljudske resurse, uključujući mirovine, koji su 2022. činili oko 70 % ukupnih administrativnih rashoda, te rashode za zgrade, opremu, energiju, komunikacije i informacijsku tehnologiju te da njegov rad tijekom mnogo godina upućuje na to da je ta potrošnja općenito niskorizična;
3.	konstatira da je Revizorski sud, u okviru revizije za 2022., ispitao nadzorne i kontrolne sustave EDPS-a, osobito provedbu standarda unutarnje kontrole, upravljanja rizicima te funkcioniranje glavnih kontrola definiranih u Financijskoj uredbi, uključujući ex ante i ex post kontrole plaćanja;
4.	konstatira da je 14 (23 %) od 60 transakcija sadržavalo pogreške, ali da Revizorski sud, na temelju pet kvantificiranih pogrešaka, procjenjuje da je stopa pogreške ispod praga značajnosti;
5.	sa zadovoljstvom konstatira da Revizorski sud u svojem godišnjem izvješću za financijsku godinu 2022. navodi da nije utvrdio nijedno sporno pitanje u vezi s EDPS-om;
Upravljanje proračunom i financijama
6.	konstatira da je konačni usvojeni proračun EDPS-a za 2022. iznosio 20 266 000 EUR, što je povećanje od 4,12 % u odnosu na 2021.; primjećuje da je EDPS primio 50 000 EUR namjenskih prihoda povezanih s uslugama koje se pružaju nadzornom tijelu Europskog udruženja slobodne trgovine na temelju sporazuma o razini usluga; konstatira da proračun EDPS-a obuhvaća i rad neovisnog tajništva Europskog odbora za zaštitu podataka („Odbor”);
7.	sa zadovoljstvom primjećuje da je stopa izvršenja proračuna 2022. iznosila 98 %, što je više nego prethodne godine, kad je stopa izvršenja proračuna iznosila 86 %;
8.	konstatira da je agresivni rat Rusije protiv Ukrajine stvorio proračunske pritiske za EDPS, među ostalim povećanjem inflacije i prilagodbama plaća, znatnim povećanjem troškova energije te troškova robe i usluga putem javne nabave i sporazuma o razini usluga s drugim institucijama; pozdravlja unutarnje preraspodjele u okviru proračunskih poglavlja provedene tijekom 2022. kako bi se optimiziralo izvršenje proračuna;
9.	konstatira da je prosječan rok za plaćanje 2022. bio 21,54 dana, što je povećanje u odnosu na 2021., kad je prosječan rok iznosio 19,98 dana; pozdravlja uvođenje novog sustava elektroničkog plaćanja za obradu računa povezanih s troškovima službenih putovanja koje je putnička agencija unaprijed platila, za koji se očekuje da će pridonijeti skraćivanju vremena potrebnog za izvršenje plaćanja nakon što postane u potpunosti operativan; poziva EDPS da razmotri mogućnost proširenja tog sustava na druge vrste plaćanja;
10.	konstatira da se proračun EDPS-a za službena putovanja osoblja povećao s 41 000 EUR na 251 000 EUR od 2021. do 2022., što je povećanje od 512 %, nakon što se ponovno otvorila mogućnost putovanja nakon pandemije bolesti COVID-19; nadalje konstatira da je u okviru tog ukupnog proračuna EDPS imao namjenski proračun za službena putovanja Nadzornika u iznosu od 33 000 EUR u 2022. u usporedbi s 5 000 EUR 2021., što je povećanje od 560 %; primjećuje da su povećanje inflacije i znatno povećanje cijena energije 2022. zbog agresivnog rata Rusije protiv Ukrajine negativno utjecali na cijene zrakoplovnih karata i hotela, što je dovelo do povećanja troškova službenih putovanja;
Unutarnje upravljanje, uspješnost i unutarnja kontrola
11.	primjećuje da je EDPS 2022. proveo reviziju u sredini programskog razdoblja svoje strategije za razdoblje 2020. – 2024. usmjerenu na tri stupa: „predviđanje, djelovanje i solidarnost”, pri čemu je iznio preusmjerenu viziju i prioritete za razdoblje 2022. – 2024. u cilju „oblikovanja sigurnije digitalne budućnosti”;
12.	uzima u obzir velike organizacijske promjene i odgovarajuću reviziju svojeg poslovnika koju je EDPS proveo 2022. kako bi podržao razvoj svojih zadaća i poboljšao učinkovitost svojih procesa s obzirom na međunarodno okruženje koje se brzo mijenja; posebno primjećuje da je zbog tih promjena EDPS uspostavio novu funkciju voditelja tajništva EDPS-a na razini glavnog tajnika, posebnu funkciju pravne službe, Sektor za upravljanje i unutarnju usklađenost, dva nova operativna sektora u Odjelu za nadzor i provedbu, novi financijski sektor u Odjelu za ljudske resurse, Odjel za proračun i administraciju te lokalni ured u Strasbourgu;
13.	konstatira da su stupanjem na snagu Uredbe (EU) 2022/991 Europskog parlamenta i Vijeća[footnoteRef:6] o izmjeni Uredbe (EU) 2016/794 Europskog parlamenta i Vijeća o osnivanju Europola 28. lipnja 2022.[footnoteRef:7] uistinu ojačane nadzorne funkcije EDPS-a u vezi s operativnim osobnim podacima koje obrađuje Europol u okviru svojeg mandata; primjećuje da se organizacijskim promjenama uvedenima 2022., posebno stvaranjem novog podsektora u Odjelu za nadzor i provedbu sa specijaliziranim osobljem, posebno nastojalo razmotriti posebne ovlasti EDPS-a u vezi s nadzorom agencija u području slobode, sigurnosti i pravde, uzimajući u obzir i nove nadzorne ovlasti EDPS-a u odnosu na Europol; poziva EDPS da obavješćuje tijelo nadležno za davanje razrješnice o svakom daljnjem produljenju njegova mandata i učinku na resurse; [6:  	Uredba (EU) 2022/991 Europskog parlamenta i Vijeća od 8. lipnja 2022. o izmjeni Uredbe (EU) 2016/794 u pogledu suradnje Europola s privatnim stranama, obrade osobnih podataka koju provodi Europol radi potpore kaznenim istragama i uloge Europola u području istraživanja i inovacija (SL L 169, 27.6.2022., str. 1.).]  [7:  	Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).] 

14.	konstatira da je u okviru promjena provedenih 2022. EDPS pokušao pojednostavniti svoje unutarnje postupke kako bi se strože bavio istragama i preraspodijelio specijalizirano osoblje; primjećuje da ispitivanje pritužbi u kontekstu kaznenog progona, npr. pritužbi na odgovore Europola na zahtjeve građana za pristup njihovim podacima često podrazumijeva visok stupanj složenosti i u prosjeku traje dulje od ispitivanja drugih pritužbi s obzirom na to da je u postupak uključeno više dionika;
15.	konstatira da je EDPS 2022. zaprimio 367 pritužbi, što je 47 više nego 2021., od kojih je 65 bilo dopuštenih, a 302 nedopuštenih, uz 129 dopuštenih pritužbi koje su u tijeku 2022.; pozdravlja napore koje je EDPS uložio u smanjenje velikog broja nedopuštenih pritužbi, koji se udvostručio od 2019. te se stoga povećala potreba za sredstvima za njihovo rješavanje; konstatira da je EDPS izdao konačnu odluku, mišljenje ili odgovor u 23 od 65 pritužbi zaprimljenih 2022. u prosjeku u roku od 42 dana; nadalje konstatira da su pritužbe u vezi s odgovorima Europola na zahtjeve građana za pristup njihovim podacima riješene u prosjeku između 5 i 12 mjeseci; konstatira da EDPS kontinuirano ponovno ocjenjuje svoje postupke i prema potrebi provodi poboljšanja na temelju dosadašnjih iskustava kako bi dodatno pojednostavnio rješavanje pritužbi unatoč ograničenjima u pogledu resursa;
16.	primjećuje da je 2022. EDPS proveo dvije predistrage zbog mogućnosti da je institucija Unije prekršila pravila o zaštiti podataka te da je proveo tri službene istrage koje su u tijeku u obliku revizija zaštite podataka, od kojih je jedna zaključena u travnju 2022.; nadalje primjećuje da je EDPS također pokrenuo četiri istrage u obliku revizija zaštite podataka na temelju pritužbi koje se odnose na internetske stranice određenih institucija, tijela, ureda i agencija Unije i jednu istragu u području slobode, sigurnosti i pravde te je nastavio istrage u tijeku koje su pokrenute prethodnih godina; konstatira da se revizija EDPS-a o Europolovoj obradi osobnih podataka maloljetnika mlađih od 15 godina koju su Agenciji dostavile treće zemlje i međunarodne organizacije zaključena u rujnu 2023. nakon istrage koja je trajala gotovo deset mjeseci i nakon što je u prosincu 2018. EDPS već uputio preporuke Europolu u vezi s obradom osjetljivih podataka;
17.	poziva EDPS da poboljša postupak i da prednost obradi osobnih podataka maloljetnika mlađih od 15 godina s obzirom na to da spadaju u ranjivu skupinu kojoj je potrebna veća zaštita, čime se stoga jamči prioritetni status;
18.	konstatira da je EDPS 16. rujna 2022. Sudu Europske unije podnio tužbu za poništenje dviju odredbi izmijenjene Uredbe o Europolu, koju je Sud kasnije odbio; naglašava da se ne bi trebalo smatrati da činjenica da je EDPS Sudu podnio važna pravna pitanja u svojoj nadzornoj ulozi utječe na lojalnu suradnju i dobre odnose između EDPS-a i subjekata koje nadzire;
19.	sa zadovoljstvom primjećuje da je EDPS krajem 2022. razvio novi okvir za upravljanje rizicima, čime je ojačao svoj okvir unutarnje kontrole i uključio analizu rizika u svoje godišnje planiranje, što bi trebalo utvrditi ulazne parametre za prioritete EDPS-a na godišnjoj osnovi;
20.	cijeni važnu ulogu konzultacija i savjetovanja s EDPS-om u zakonodavnom postupku; konstatira da je EDPS dao savjete u obliku 27 mišljenja (12 u 2021.), 49 službenih primjedbi (76 u 2021.) i 30 neslužbenih primjedbi (29 u 2021.) upućenih Komisiji i suzakonodavcima kao odgovor na zahtjeve za zakonodavno savjetovanje 2022.;
21.	poziva EDPS da preispita svoj poslovnik u smislu jamčenja i pravodobnog preispitivanja pritužbi građana, uzimajući u obzir sve relevantne informacije, te da obavijesti tijelo nadležno za davanje razrješnice o napretku postignutom u tom području;
Ljudski resursi, ravnopravnost i dobrobit osoblja
22.	primjećuje da je na kraju 2022. EDPS zapošljavao 127 člana osoblja, u usporedbi s 124 na kraju 2021. i 114 na kraju 2020.; konstatira da je EDPS zapošljavao 52 ugovorna djelatnika u skladu s člankom 3. točkom (b) Pravilnika o osoblju za dužnosnike i Uvjeta zaposlenja ostalih službenika te šest privremenih djelatnika u skladu s člankom 2. točkama (b) i (c); nadalje konstatira da je EDPS 2022. zaposlio osam vanjskih pružatelja usluga koji su radili na licu mjesta; poziva EDPS da obavijesti tijelo nadležno za davanje razrješnice o mjerama koje su uvedene kako bi se osiguralo da se pristupom informacijama koji imaju vanjski pružatelji usluga upravlja u skladu s razinom povjerljivosti koja se zahtijeva predmetnim pitanjima;
23.	smatra da bi, s obzirom na povećanje radnog opterećenja zbog novih zadaća i odgovornosti koje su mu dodijeljene, kao i mnogo više zakonodavnih savjetovanja i skupova podataka koje treba pratiti, EDPS-u trebalo razmjerno povećanje broja osoblja kako bi održao učinkoviti tijek rada s razumnim vremenom čekanja na odgovor; potiče EDPS da svojim zaposlenicima osigura ugovore na neodređeno vrijeme kako bi se zajamčio kontinuitet poslovanja i sigurnost rada;
24.	konstatira da je stopa popunjenosti u planu radnih mjesta krajem 2022. iznosila 86,9 %; žali zbog toga što je stopa popunjenosti u planu radnih mjesta bila niža od cilja za 2022.; uviđa nedostatak kvalificiranih stručnjaka; potiče EDPS da ispita korisne strategije za povećanje vidljivosti svojih slobodnih radnih mjesta; primjećuje da je EDPS 2022. organizirao vanjski postupak odabira za sastavljanje popisa uspješnih kandidata specijaliziranih s obzirom na potrebe za zapošljavanjem od 2022.;
25.	konstatira da je, uzimajući u obzir iskustva stečena tijekom pandemije bolesti COVID-19, EDPS u svibnju 2022. donio novu odluku o radnom vremenu i hibridnom radnom okruženju, u skladu s kojom osoblje može posebno mijenjati svoje radno vrijeme u skladu s režimom fleksibilnog radnog vremena te raditi na daljinu do tri dana tjedno; pozdravlja rezultate ankete provedene među osobljem nakon donošenja te odluke, koji pokazuju da je većina osoblja zadovoljna novim radnim uvjetima;
26.	čestita EDPS-u na tome što su među njegovim osobljem 2022. zastupljene 22 nacionalnosti, što predstavlja napredak u odnosu na 2021. kad je bila zastupljena 21 nacionalnost te je, unatoč prekomjernoj zastupljenosti pet nacionalnosti, to dobar rezultat za tako malu instituciju; poziva EDPS da nastoji postići pravedniju geografsku zastupljenost osoblja iz svih država članica, s posebnim naglaskom na rješavanje problema nedovoljne zastupljenosti osoblja određenih država članica;
27.	konstatira da je 2022. EDPS zapošljavao ukupno 64 % žena i 36 % muškaraca, u skladu s istim trendom kao i prethodnih godina, kad je raspodjela između žena i muškaraca iznosila 63 % odnosno 37 %; žali zbog toga što 2022. nije bilo žena na višim rukovodećim položajima, dok je omjer spolova četiriju srednjih rukovoditelja postigao ravnotežu tijekom godine; poziva EDPS da nastavi ulagati napore u postizanje rodno uravnotežene zastupljenosti osoblja;
28.	sa zadovoljstvom primjećuje da među osobljem EDPS-a 2022. nije prijavljen nijedan slučaj sindroma izgaranja na poslu ili uznemiravanja; pozdravlja činjenicu da je EDPS osnovao radnu skupinu za raspravu o pitanjima povezanima s raspodjelom i dodjelom rada na temelju rezultata dvogodišnje ankete o zadovoljstvu osoblja provedene u lipnju 2022., prema kojoj su neki članovi osoblja EDPS-a smatrali da radno opterećenje nije ravnomjerno raspodijeljeno među timovima i kolegama; traži od EDPS-a da tijelo nadležno za davanje razrješnice obavještava o ishodu rasprava radne skupine i pojedinostima akcijskog plana koji je u pripremi;
29.	pozdravlja stalne napore EDPS-a da aktivno poboljša tjelesnu i mentalnu dobrobit svojeg osoblja;
30.	sa zadovoljstvom primjećuje da je EDPS 2022. zaposlio 18 stažista koji su primali naknadu i uživali jednake radne uvjete kao ostatak osoblja;
Etički okvir i transparentnost
31.	konstatira da je 2022. EDPS usmjerio svoje napore na veću informiranosti osoblja o etičkom okviru EDPS-a i EDPB-a organiziranjem obveznih namjenskih tečajeva osposobljavanja za cjelokupno osoblje i uvodnog osposobljavanja za nove zaposlenike EDPS-a i EDPB-a; potiče EDPS da nastavi jačati svijest i organizirati istraživanja kako bi se procijenila razina informiranosti osoblja o etičkom okviru EDPS-a/EDPB-a;
32.	pozdravlja općenito visoku razinu transparentnosti koju je EDPS postigao u pogledu svojih aktivnosti, posebno u pogledu objavljivanja dnevnog reda i izjave o financijskim interesima Nadzornika i voditelja administracije EDPS-a, u skladu s Kodeksom ponašanja Nadzornika iz 2019.; žali zbog toga što je EDPS odlučio primijeniti Kodeks ponašanja Nadzornika na voditelja uprave EDPS-a umjesto usvajanja posebnog kodeksa ponašanja za više rukovodeće položaje;
33.	sa zadovoljstvom primjećuje da EDPS od svojeg osnutka nikad nije bio uključen u istrage Europskog ureda za borbu protiv prijevara (OLAF);
34.	sa zadovoljstvom primjećuje da su dvije istrage koje je Ombudsman pokrenuo 2022. u vezi s EDPS-om zaključene bez nalaza o nepravilnostima u postupanju;
35.	žali zbog toga što se EDPS još uvijek nije službeno pridružio registru transparentnosti; ipak pozdravlja usklađivanje pravila o transparentnosti EDPS-a s načelima registra transparentnosti u pogledu obveznih prethodnih provjera u registru transparentnosti za sastanke trećih strana s Nadzornikom i voditeljem uprave EDPS-a; ističe da bi se transparentnost mogla bolje poštovati aktivnim upisom u registar transparentnosti; ponovno poziva EDPS da se pridruži registru transparentnosti EU-a;
36.	primjećuje da je EDPS uspostavio okvir za sprečavanje sukoba interesa na razini višeg rukovodstva i osoblja s pomoću kodeksa ponašanja, informiranja i izjava; sa zadovoljstvom primjećuje da tijekom 2022. nije prijavljen nijedan sukob interesa;
37.	konstatira da EDPS ima interna pravila o zviždačima kojima se definiraju sigurni putovi i kanali putem kojih osoblje može izraziti zabrinutost zbog prijevare, korupcije ili bilo kojih drugih ozbiljnih prijestupa, ne dovodeći u pitanje povjerljivost identiteta zviždača i prijavljenih informacija; primjećuje da 2022. nije zabilježen nijedan slučaj aktivnosti zviždača;
Digitalizacija, kibersigurnost i zaštita podataka
38.	primjećuje da je proračun za informatičku opremu i projekte za 2022. bio 21 % veći u odnosu na 2021.; konstatira da se te informacije moraju procijeniti s obzirom na to da je sam proračun za informatičku opremu za 2021. bio 20 % veći u odnosu na proračun za 2020.;
39.	primjećuje da je 2022. EDPS proveo anketu o informatičkim strategijama nekoliko institucija EU-a u okviru velike studije izvedivosti u području IT-a, koja je poslužila kao osnova za definiranje informatičke strategije EDPS-a za naredne godine; poziva EDPS da obavješćuje tijelo nadležno za davanje razrješnice o ishodu te studije i njezinu učinku na resurse;
40.	konstatira da Parlament pruža informatičku opremu i usluge EDPS-u, kao pružatelj korporativnih usluga; pozdravlja napore EDPS-a da stalno poboljšava svoj digitalni radni prostor u pogledu učinkovitosti i sigurnosti izvan okvira onoga što pruža Parlament; konstatira da je to uključivalo poboljšanje kvalitete i učinkovitosti računala koja se pružaju osoblju EDPS-a u suradnji s Parlamentom u cilju generalizacije hibridnog načina rada;
41.	prepoznaje vodeću ulogu EDPS-a u poboljšanju pripravnosti institucija EU-a u području kibersigurnosti; primjećuje da je 2022. EDPS nastavio poboljšavati svoju spremnost za zaštitu osobnih podataka i osjetljivih informacija od kibernapada s obzirom na brze promjene u području kiberprijetnji; čestita EDPS-u na preispitivanju svojih sigurnosnih politika i metodologija te prilagodbi ugovornih zahtjeva u području kibersigurnosti u skladu sa smjernicama CERT-EU-a, prije stupanja na snagu akta EU-a o kibersigurnosti, u korist svih institucija; primjećuje da EDPS 2022. nije iskusio nijedan kibernapad;
42.	konstatira da EDPS provodi pilot-projekt i razvija inovativna informatička rješenja otvorenog koda koja pogoduju privatnosti; smatra da bi EDPS ta iskustva trebao podijeliti s drugim institucijama EU-a;
43.	pozdravlja daljnje mjere EDPS-a u vezi s presudom u predmetu Schrems II, s posebnim naglaskom na ugovorima institucija, ureda i tijela EU-a s privatnim subjektima 2022., posebno velikim pružateljima IKT-a, te na dogovorima između institucija, ureda i tijela EU-a i javnih tijela ili međunarodnih organizacija izvan EU-a/EGP-a;
Zgrade
44.	konstatira da su 2022. EDPS i EDPB bili jedini najmoprimci zgrade Parlamenta u kojoj su se nalazili nakon preseljenja Ombudsmana krajem 2021.; primjećuje da su nakon tog preseljenja tri kata zgrade u potpunosti preuređena kako bi se smjestilo osoblje EDPS-a i EDPB-a te kako bi se prostorije prilagodile novim radnim uvjetima koji su prevladavali nakon pandemije bolesti COVID-19;
45.	konstatira da se, kad je riječ o pristupačnosti svojoj zgradi, EDPS oslanja na odluke koje Parlament donosi i provodi u okviru svoje politike upravljanja nekretninama; poziva EDPS da se zalaže za potrebu da se usredotoči na potrebe osoba sa smanjenom pokretljivošću ili invaliditetom te da obavijesti tijelo nadležno za davanje razrješnice o svim novim odlukama donesenima u tom pogledu;
Okoliš i održivost
46.	primjećuje da se EDPS nije pridružio sustavu upravljanja okolišem i neovisnog ocjenjivanja (EMAS), ali je proveo nekoliko mjera za smanjenje svojeg ekološkog otiska, kao što je smanjenje korištenja papira nakon digitalizacije postupaka u području ljudskih resursa ili recikliranja otpada; primjećuje da u pogledu ekološke infrastrukture u zgradi koju je iznajmio Parlament nisu postavljeni solarni paneli; poziva EDPS da obavijesti tijelo nadležno za davanje razrješnice o svim novim odlukama o ugradnji solarnih panela u svojoj zgradi;
47.	pozdravlja činjenicu da EDPS i dalje potiče održivu mobilnost svojeg osoblja tako što nadoknađuje 50 % mjesečnih/godišnjih troškova za javni prijevoz te tako što dodjeljuje dovoljno prostora u svojim garažama kako bi osoblje moglo parkirati bicikle;
Međuinstitucijska suradnja
48.	pozdravlja proračunske i administrativne uštede ostvarene međuinstitucijskom suradnjom, posebno sklapanjem sporazuma o razini usluga s Parlamentom o najmu njegovih prostora i upotrebi aplikacija IT sustava, hardverske opreme i održavanja te s Komisijom za usluge IKT-a;
49.	konstatira da EDPS blisko, iako neformalno, surađuje s OLAF-om, EPPO-om i Revizorskim sudom, kojima pruža savjete o određenim projektima i pitanjima, čime se nadopunjuje njegova nadzorna uloga; posebno pozdravlja redoviti dijalog s EPPO-om, kao novoosnovanom institucijom, tijekom 2022.; pozdravlja činjenicu da EDPS ima strukturiraniju suradnju s Ombudsmanom putem memoranduma o razumijevanju čiji je cilj definirati aranžmane za njihovu suradnju na razini rješavanja pritužbi;
50.	konstatira da je međuinstitucijska suradnja s EDPS-om, u njegovoj nadzornoj ulozi, ključna kako bi druge institucije EU-a poboljšale svoju razinu usklađenosti s pravnim okvirom za zaštitu podataka; čestita EDPS-u na preuzimanju vodeće uloge u dodjeli međuinstitucijskog ugovora za pružanje usluga Nextcloud institucijama EU-a koje su ga potpisale;
51.	pozdravlja ključnu ulogu EDPS-a 2022. u koordinaciji tijela za zaštitu podataka država članica zastupljenih u EDPB-u u promicanju dosljedne zaštite podataka u cijeloj Uniji; konstatira da je EDPS sudjelovao u koordiniranim provedbenim mjerama EDPB-a za 2022. u pogledu upotrebe usluga računalstva u oblaku u Uniji, čija je svrha bila razmjena znanja i dobrih praksi između EDPS-a, institucija EU-a i tijela za zaštitu podataka;
Komunikacija
52.	konstatira da je proračun za javne komunikacijske i promotivne aktivnosti 2022. iznosio 304 665 EUR, što je povećanje od 19 % u odnosu na 2021.; pozdravlja sveobuhvatnu komunikacijsku strategiju čiji je cilj informiranje o njezinoj ulozi i važnosti poštovanja pravila Unije o zaštiti podataka, usmjerenih na institucije EU-a, stručnjake EU-a za zaštitu podataka i širu javnost;
53.	sa zadovoljstvom primjećuje da je EDPS 2022. organizirao nekoliko komunikacijskih događanja u hibridnom obliku, posebno veliku međunarodnu konferenciju „Budućnost zaštite podataka: učinkovita provedba u digitalnom svijetu” uz sudjelovanje više od 2 000 sudionika, uživo i na daljinu;
54.	primjećuje da EDPS na internetu putem svojih internetskih stranica i računa na društvenim mrežama komunicira na X-u (bivši Twitter) (29 100 pratitelja), LinkedInu (63 000 pratitelja), YouTubeu (275 000 pratitelja), EU-Voiceu (5 100 pratitelja) i EU-Videu (690 pratitelja); konstatira da je EDPS 2022. pokrenuo nekoliko kampanja na društvenim mrežama usmjerenih na promicanje određenih inicijativa ili provedenih u partnerstvu s drugim institucijama EU-a kako bi se povećao doseg i informirala publika o svojim aktivnostima;
55.	primjećuje vodeću ulogu EDPS-a u pilot-projektiranju i promicanju kanala društvenih medija koji doprinose strategiji Unije za podatke i digitalnu suverenost u skladu s pravnim okvirom za zaštitu podataka;
56.	ponovno izražava svoju potporu naporima EDPS-a da kroz, primjerice, izvješća TechDispatch i TechSonar prati i objasni široj javnosti nova tehnološka kretanja i njihov mogući utjecaj na zaštitu podataka i privatnost; dodatno potiče EDPS da poveća svoje kapacitete u području praćenja tehnologije i da pokrene informativne kampanje o svojim nalazima i preporukama.

